  Наталья Тетерина Туннэ, 27-тӥ коньывуонэ, Ижкарысь Спортъя муниципал дворецын Россиысь но Удмуртиысь дано тренерен, Россиысь Паралимпи комитетлэн Удмуртиысь ёзэтэзлэн кивалтӥсеныз Виктор Кузецовен люкиськон ортчиз. Со 25-тӥ коньывуонэ 59 аресаз мыныкуз улонысь кошкиз. Россиысь но Удмуртиысь дано тренерез берпуметӥ сюресаз келяны Удмуртиысь паралимпи чемпионлэн Владислав Лекомцевлэн анаез Тамара Лекомцева но лыктӥз. Со верамъя, Виктор Кузнецовен соос дас ар талэсь азьло тодматскизы. Тренер котьку шонер кылъёс шедьтэ, пиналъёслэсь мылкыдзэс ӝутыны быгытэ вал. Шедьтэ вал со кылъёс, ми сыӵе кылъёс шедьтын но ум быгатӥське вал, дыр ай, кыӵе со быгатэ вал сюлэм пыр поттыны но мылкыдзэс бурдъяны пиналъёслэсь, оскон кылдытыны азьланяз соослы. Котькыӵе шуг-секытысь потон шеде, шуэ вал со Тамара ЛекомцеваПаралимпи чемпионлэн анаез пусйиз, Виктор Кузнецов бадӟым адями вал шуыса. Солэн улонысь вазь кошкемез осконтэм но туж бадӟым куректон асьме шаерлы, шуиз Тамара Лекомцева. Озьы ик со ватсаз, Россиысь дано тренер аслаз удмурт луэменыз туж данъяське вал шуыса. «Со котькытын выступать кароз-а, котькытын кыл вералоз-а, но со ӟуч сямен шуэ вал, ӟуч аудиториын-а, удмурт аудиториын-а: мон удмурт калыклэн пиез, шуэ вал со. Вот данъяське вал со аслаз удмурт луэменыз но. Удмурт сямен но, ӟуч сямен но быгатэ вал со кыл шедьтыны», — вераз Тамара Лекомцева. Паралимпи чемпионлэн анаез оске, Виктор Кузнецовлэсь ужзэ азьланьтӥсь муртъёс луозы шуыса. «Тӥни, оло, сюрозы на сыӵе адямиос, кин озьы ик бурдъяны быгатоз сӧсыр луэм пиналъёсыз, шуге-леке сюремъёсыз, кудъёсызлэн оскон воксё быремын. Малпаськом, сюроз сыӵе адями но азьланьтоз. Сюрыны кулэ», — шуиз Тамара Лекомцева. Тодэ вайытом, Виктор Кузнецов Суй-пыдзыя сӧсыр муртъёслэн физкультурая, но спортъя федерацизылэн вице-президентэз, Удмуртилэн паралимпи сборноезлэн валтӥсь тренерез, Россиысь Паралимпи комитетлэн улосвыл ёзэтэзлэн кивалтӥсез, следж-хокеен шудонъя «Удмуртия» клублэн начальникез луыса ужаз, куасэн бызьылӥсьёсты, биатлонистъёсты, капчи атлетъёсты, хоккеистъёсты дышетӥз. Тегъёс: Спорт Ижкар Следж-хоккей улоныськошкемъёс ВикторКузнецов  